癸未生日
作者：蘇轍
朝代：宋

paragraphs: 我生本無生，安有六十五。
生來逐世法，妄謂得此數。
隨流登中朝，失脚墮南土。
人言我當喜，亦言我當懼。
我心終頹然，喜懼不入故。
歸來二頃田，且復種禾黍。
或疑潁川好，又使汝南去。
汝南亦何爲，均是食粟處。
兒言生日至，可就瞿曇語。
平生不爲惡，今日安所訴。
老聃西入胡，孔子東歸魯。
我命不在天，世人汝何預。